Lieta C‑324/15 P

Hitachi Chemical Europe GmbH

un

Polynt SpA

pret

Eiropas Ķimikāliju aģentūru (ECHA)

Apelācija – Regula (EK) Nr. 1907/2006 (REACH regula) – 57. panta f) punkts – Atļauja – Vielas, kas rada ļoti lielas bažas – Identifikācija – Tādas pašas bažas – Heksahidrometilftalanhidrīds, heksahidro‑4‑metilftalanhidrīds, heksahidro‑1‑metilftalanhidrīds un heksahidro‑3‑metilftalanhidrīds

Kopsavilkums – Tiesas (pirmā palāta) 2017. gada 15. marta spriedums

Tiesību aktu tuvināšana – Ķimikāliju reģistrēšana, vērtēšana un licencēšana – REACH regula – Vielas, kas rada ļoti lielas bažas – Apzināšanas procedūra – Vielas radīto bažu pakāpes noteikšana – Tādus datus par iedarbību uz cilvēku ņemšana vērā, kuri atspoguļo spēkā esošos risku pārvaldības pasākumus – Pieļaujamība

(Eiropas Parlamenta un Padomes Regulas Nr. 1907/2006 57. panta f) punkts un I un XV pielikums, un Regulas Nr. 1272/2008 I pielikums)

Regulas Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), 57. panta f) punktā ir prasīts, ka, lai tiktu apzinātas tās vielas, kuras neatbilst kancerogēnu, mutācijas izraisošu un reproduktīvajai sistēmai toksisku vielu (turpmāk tekstā – “CMR”), vielu, kas ir noturīgas, bioakumulatīvas un toksiskas (turpmāk tekstā – “PBT”) vai vielu, kas ir ļoti noturīgas un ļoti bioakumulatīvas (turpmāk tekstā – “vPvB”) klasificēšanas kritērijiem, katrā gadījumā individuāli, pamatojoties uz zinātniskām liecībām, ir jāpierāda, ka, pirmkārt, ir iespējams, ka attiecīgās vielas var izraisīt nopietnu ietekmi uz cilvēku veselību vai apkārtējo vidi, un ka, otrkārt, šī ietekme izraisa tādas pašas bažas kā CMR, PBT vai vPvB vielas. Tā kā šie nosacījumi ir kumulatīvi, tad vielas apzināšana par vielu, kas rada ļoti lielas bažas, ir noraidāma, ja viens no šiem nosacījumiem nav izpildīts.

Runājot par pirmo nosacījumu, kā tas izriet no Regulas Nr. 1907/2006 XV pielikuma 2. iedaļas, šī nosacījuma pārbaude ir balstīta uz bīstamības novērtējumu attiecībā uz cilvēku veselību vai apkārtējo vidi, pamatojoties uz aspektiem, kas izriet no nozīmīgajām regulas I pielikuma 1.–4. iedaļas. Tātad ir acīmredzami, ka šis pirmais minētās regulas 57. panta f) punktā paredzētais nosacījums prasa no attiecīgo vielu raksturīgajām īpašībām izrietošās bīstamības analīzi. Šajā ziņā vielas klasificēšana Regulas Nr. 1272/2008 par vielu un maisījumu klasificēšanu, marķēšanu un iepakošanu I pielikumā ir nozīmīgs, taču ne noteicošs aspekts. Ja viela izriet no vienas no šajā regulā paredzētajām cilvēka veselībai vai apkārtējai videi bīstamām klasēm, šis apstāklis var būt pietiekams, lai pierādītu nopietnas ietekmes uz cilvēku veselību vai apkārtējo vidi iespējamību. Piederība bīstamības klasei šajā ziņā tomēr nav nedz obligāts, nedz pietiekams nosacījums.

Runājot par otro Regulas Nr. 1907/2006 57. panta f) punktā minēto nosacījumu, šajā tiesību normā nav paredzēts neviens kritērijs un nav sniegts neviens precizējums attiecībā uz to bažu raksturu, kuras var tikt ņemtas vērā, lai apzinātu citas vielas kā CMR, PBT vai vPvB. Šajā ziņā paredzot, ka vielas katrā gadījumā individuāli var tikt apzinātas, ja to nopietnā ietekme uz cilvēka veselību izraisa tādas pašas bažas, kādas izraisa CMR vielas, Regulas Nr. 1907/2006 57. panta f) punktā nav aizliegts ņemt vērā citus datus kā tos, kas saistīti ar bīstamību, kas izriet no attiecīgajām vielām raksturīgajām īpašībām. Tādējādi izvērtējot otro minētajā tiesību normā norādīto nosacījumu, tas, ka tiek ņemti vērā dati par iedarbību uz cilvēku, kuri atspoguļo spēkā esošos risku pārvaldības pasākumus, ja tādi pastāv, ļauj attiecībā uz citām vielām kā CMR, PBT vai vPvB vielas noteikt detalizētākus aspektus, pamatojoties uz kuriem, ievērojot visus pieejamos datus, šķiet vispiemērotāk izmantot licencēšanas procedūru, ņemot vērā bažas, kas tiek izraisītas ar to nopietno ietekmi uz veselību vai apkārtējo vidi.

(sal. ar 26.–28., 31., 32., 40. un 41. punktu)